Christine Antorini (S), 2010-06-16:
Nu står vi her ved tredjebehandlingen af det første af en stribe lovforslag om nedskæringer, der er på vej, og som entydigt rammer de kortest uddannede voksne og unge i Danmark.
Det var sådan, da vi havde andenbehandlingen, som var ganske interessant, at undervisningsministeren sagde, at hun faktisk var stolt over, at hun selv havde været med til at foreslå hele striben af nedskæringer, der rammer voksenuddannelsesområdet.
Som det blev sagt her fra talerstolen, havde hun og hendes ministerium foreslået dem alle sammen, og det havde man så åbenbart taget med i den samlede pakke af nedskæringer, som samlet set betyder, at der bliver sparet knap 4 mia. kr. på uddannelse og forskning i den spareplan, som regeringen har lagt på bordet.
Der er jo kommet flere ting frem i udvalgsarbejdet, som ærlig talt er rigtig beskæmmende.
Det har været sådan, at vi ad omveje har måttet høre, at ikke nok med, at man vil halvere den tid, voksne kortuddannede kan læse på SVU fra 80 til 40 uger, så viser det sig også, at selve ydelsen skal reduceres.
Det var sådan, at vi spurgt undervisningsministeren ved andenbehandlingen, om de rygter, der var, var korrekte, nemlig at man ønskede at skære i selve ydelsen, sådan at beløbet, der i øjeblikket er på dagpengeniveau, skal beskæres yderligere med 20 pct.
Det, der var ministerens svar, var, at det ville hun hverken be- eller afkræfte her fra talerstolen.
Så måtte vi finde det i det talepapir, som ministeren har haft med til et samråd om, hvad der i øvrigt lå af nedskæringer, og stille et skriftligt spørgsmål til ministeren, for i talepapiret stod der, at der skulle komme en besparelse på 20 pct. på selve SVU-satsen.
Nu har vi så fået det på skrift, at ja, det skal der komme.
For det første er det fuldstændig skævt, at det skal ramme de kortest uddannede, og for det andet har det i økonomiske krisesider altid været der, vi har kunnet løfte, ved at man havde muligheden for at omskole sig og opkvalificere sig til et fremtidigt arbejdsmarked.
Derfor må vi jo bare konstatere, at det er et miks af ting, der kommer til at ramme de kortuddannede.
Der bliver langt kortere tid at gennemføre en uddannelse på.
Vi har set en række eksempler på det, så vi ved, hvem det rammer.
Her kunne de tage noget ordblindeundervisning og nogle hf-enkeltfag og dermed kvalificere sig til i dag at kunne læse til henholdsvis pædagog, fængselsfunktionær og socialrådgiver.
De tre personer ville ikke have fået deres uddannelse, hvis det var sådan, at den her nedskæring, der nu ligger på bordet, var blevet gennemført tidligere.
Hvad var ministerens svar til de tre personer, som hun er blevet bedt om at forholde sig til skriftligt?
Det var, at hun ærlig talt godt syntes, at de kunne have tænkt lidt mere på at gå ud at søge sig noget arbejde i stedet for at tage sådan noget lang omskoling.
Det er simpelt hen pinligt, at det er det, der er regeringens syn på voksen- og efteruddannelse, og at svaret til dem er, at de bare kan gå ud at søge sig noget arbejde.
Hvis der var noget, som vi havde troet at der faktisk var en fælles holdning til her i Folketinget på tværs af partiskel, var det den udfordring, vi står over for, nemlig at der er mange, mange ufaglærte job, der forsvinder på fremtidens danske arbejdsmarked.
Vi har heldigvis haft et system, der har været så godt, at det har kunnet motivere ufaglærte til at gå i gang med at læse de fag, de mangler.
Men den gavebod er altså voksne mennesker, der er i job, der aktivt beslutter sig for at gå ned i løn, tage en uddannelse på dagpengeniveau, som vi nu har fundet ud af ikke engang skal være på dagpengeniveau, nej, 20 pct. af det ryger også med den nedskæringspakke, der er.
Beskeden til dem er: Helt ærligt, de kunne måske bare gå ud at søge sig et andet job.
Jeg synes, det er så arrogant fra regeringens og undervisningsministerens side.
Vi må jo bare konstatere, at der ikke er nogen argumenter, der har gjort indtryk her i debatten.
Der har været en række deputationer, der er blevet vist konkrete eksempler på mennesker, der vil blive ramt hårdt af de nedskæringer.
Ja, det er nemlig lige præcis det, der sker: Færre går i gang med voksen- og efteruddannelse, hvor der burde være flere.
Det, der næsten bare er rosinen i pølseenden, eller hvad man skal kalde det, hvor man bare tænker, at det jo næsten er meningsløst at tage diskussionen om det her, er, at hovedargumentet, der har været her fra Folketingets talerstol, både fra Venstres ordfører, der har været oppe, og også tidligere fra ministeren, er, at de oven i købet skulle skældes ud for, at der er for mange, der fra 2007-2008 – og nu har vi fået tal for 2008-2009 – har taget en voksen efteruddannelse.
Jeg vil bare sige rigtig tydeligt her fra talerstolen, at vi fra Socialdemokraternes side har et fuldstændig anderledes syn på, hvad voksen- og efteruddannelse gør for det danske samfund.
De nedskæringer, som der er her, vil blive rullet tilbage.
Vi kan ikke acceptere, at grundelementet i det, som vi har som en fleksibel arbejdsmarkedsmodel, hvor vi kan løfte folk igennem uddannelse, bliver beskåret hele vejen igennem: Øget brugerbetaling, kortere tid, lavere satser.
Det er så usympatisk.